《叠韵答荫庐》
清代·谢章铤

何时理薄装，归家种杞菊。飘零向万里，顾影偏愁独。

接坐得清向，措辞不忍俗。高情兼古今，说士甘于肉。

盖棺朱伯韩，投簪郑小谷。嗟嗟桂林山，郁此孤香簇。

勿艳诗家名，应造苍生福。世棘思传人，感慨流光促。

凤凰志千仞，篱鴳何足辱。愿君袭幽兰，树德置邮速。

回首培远堂，肯负著书屋。六翮风暂羁，三年艾须足。

素心托黄花，耿耿双明烛。

作者简介：福建长乐人，字枚如。道光间已有诗名。光绪三年进士。官内阁中书。为致用书院山长。好游山水，游必有诗。亦工词。有《赌棋山庄集》、《酒边词》、《赌棋山庄词话》等。